- 5-1తో అమెరికా ఘన విజయం
- టోక్యో ఒలింపిక్స్‌ బెర్త్‌ లాంఛనమే
భువనేశ్వర్‌ (ఒడిశా) : అమ్మాయిలు అదరగొట్టారు. టోక్యో ఒలింపిక్స్‌ తలుపు తట్టేందుకు రంగం సిద్ధం చేసుకున్నారు. సొంతగడ్డపై జరుగుతున్న ఒలింపిక్‌ క్వాలిఫయర్స్‌ తొలి మ్యాచ్‌లో భారత మహిళల హాకీ జట్టు తిరుగులేని ప్రదర్శన చేసింది. 5-1తో అమెరికాపై ఎదురులేని విజయం సాధించింది. అమెరికాపై భారత మహిళలకు ఇది కేవలం ఐదో విజయం. అయినా, ఈ ఒక్క విజయంతో అమెరికా ఒలింపిక్స్‌ స్వప్నం టీమ్‌ ఇండియా చెదరగొట్టింది!. శుక్రవారం భువనేశ్వర్‌లోని కళింగ స్టేడియంలో విశేష అభిమానుల నడుమ హాకీ అమ్మాయిలు అదిరే ప్రదర్శన చేశారు. నాలుగు క్వార్టర్ల మ్యాచ్‌లో రాణి రాంపాల్‌ సేన రెండు భిన్న వ్యూహలతో చెలరేగింది. ప్రథమార్థం ముగిసే సమయానికి భారత్‌ 1-0 ఆధిక్యంలో నిలిచింది. అయినా తొలి రెండు క్వార్టర్స్‌ మ్యాచ్‌ జోరుగా సాగలేదు. 40వ నిమిషంలో మొదలైన గోల్స్‌ వర్షం ఆఖరు వరకూ కొనసాగింది. 29వ నిమిషంలో లిలిమా మింజ్‌ గోల్‌తో భారత్‌ ఖాతా తెరిచింది. 40వ నిమిషంలో షర్మిలా దేవి, 42వ నిమిషంలో గుర్జీత్‌ కౌర్‌, 46వ నిమిషంలో నవనీత్‌ కౌర్‌, 51వ నిమిషంలో మళ్లీ గుర్జీత్‌ కౌర్‌ గోల్స్‌ కొట్టారు. అమెరికాకు 53వ నిమిషంలో ఎరిన్‌ మాట్సన్‌ ఊరట గోల్‌ను అందించింది. నాలుగు గోల్స్‌ తేడాతో ఘన విజయం సాధించిన టీమ్‌ ఇండియా.. టోక్యో ఒలింపిక్స్‌ బెర్త్‌ లాంఛనం చేసుకుంది. ఒలింపిక్స్‌ అర్హతకు అమెరికా రెండో మ్యాచ్‌లో భారత్‌పై ఐదు గోల్స్‌ తేడాతో నెగ్గాల్సి ఉంటుంది. భారీ విజయంతో హాకీ అమ్మాయిలు, అభిమానులు ముందస్తు ఒలింపిక్‌ సంబురాలు చేసుకున్నారు.
అబ్బాయిలూ నెగ్గారు : ఒలింపిక్‌ క్వాలిఫయర్‌లో మెన్స్‌ జట్టూ శుభారంభం చేసింది. రష్యాపై 4-2తో సూపర్‌ విజయం సాధించింది. కెప్టెన్‌ మన్‌దీప్‌ సింగ్‌ 24, 53వ నిమిషాల్లో గోల్స్‌ కొట్టగా.. నీలకంఠ సాయంతో సునీల్‌ 48వ నిమిషంలో గోల్‌ కొట్టాడు. ఐదో నిమిషంలోనే హర్మన్‌ప్రీత్‌ సింగ్‌ భారత్‌కు ఆధిక్యం అందించాడు. ప్రథమార్థంలో ఓ గోల్‌ కొట్టిన రష్యా.. చివరి నిమిషంలో మరో గోల్‌ సాధించి ఓటమి అంతరాన్ని తగ్గించుకుంది.
మీ స్నేహితులకు రికమెండ్ చెయ్యండి